***Pteranodon*** (*bezubo krilo* iz starogrč: πτερόν, πτεροῦ (*krilo*) + ἀν (negacija) + ὀδών (ὀδούς/-ών, ὀδόντος - *zub*) - *bez zuba*) bio je veliki pterosaur kratkog repa. Njegovi fosilni ostaci, sve skupa oko 1000 njih, potiču iz kredskih stijena u Kansasu, Alabami, Nebraski, Wyomingu i Južnoj Dakoti. Tada se na tom području nalazilo jedno veliko plitko more, Zapadni unutrašnji morski prolaz, koje se protezalo od sjevera do juga Sjeverne Amerike. Zajedno sa *Pteranodon* su pronađeni fosili morskih kornjača, mosasaura i ranih ptica.

Kao i mnogi drugi pterosauri, hranio se ribama. U želucu jednog primjerka *Pteranodona* pronađene su kosti riba. Zbog njihove veličine često ih se uspoređuje sa albatrosima i smatra se da su, slično njima, koristili morske vjetrove za jedrenje nad vodom.

Osobine
-------

Izložena replika skeleta odraslog mužjaka vrste *P. longiceps*, AMNH
Dostizali su raspon krila od od sedam metara, a kod najvećih primjeraka *Pteranodon sternbergi* iznosio je devet metara. Samo su pojedini pterosauri iz porodice aždarkida, kao što su *Quetzalcoatlus* i *Hatzegopteryx*, bili veći od njega. Za razliku od ranijih pterosaura, kao što su *Rhamphorhynchus* i *Pterodactylus*, *Pteranodon* je imao bezub kljun, kao današnje ptice, čiji se gornji dio sastojao od srasle maksilarne i predmaksilarne kosti. Obije strane donje čeljusti bile su srasle u dugu simfizu, a na donjoj se strani također nalazila "kobilica". Infratemporalni otvor bio je malen i u obliku proreza. Očne duplje bile su malene i nalazile se visoko na lubanji.

Mnogi su primjerci *Pteranodona* na stražnjem dijelu glave imali dugačku krestu. Mnogo se diskutira o tome čemu je ona mogla služiti. Prema nekima je služila kao protuteža kljunu i bila bitna za stabilnost u letu prilikom lova na ribe; moguće je da je bila mjesto na kojem su se ukorjenjivali snažni mišići čeljusti, a također nije za odbaciti ni ideja da je imala funkciju u komunikaciji među pripadnicima te vrste. Christopher Bennett smatra da je predstavljala dio tijela po kojem su se spolovi međusobno razlikovali, pri čemu su mužjaci imali veće kreste, a ženke manje.

Vratni dio kičme bio je relativno kratak, ali snažan. Pršljeni, kao i sve ostale kosti, imali su tanke zidove, bili pneumatizirani i preko rupa sa strane bili su povezani sa plućima. Prvih osam pršljena leđa srasli su u "notarium" (koštanu strukturu sličnu prutu). Njihova rebra bila su povezana uzdužnim trakama i srasla sa poprečnim izraslinama. Deset pršljena krsne kosti svojim su šiljatim nastavcima gradili nisku ploču.

Sistematika
-----------

*Pteranodon* je tipični rod porodice Pteranodontidae, kojoj pripada samo još rod *Ornithostoma*, od koga su pronađeni samo rijetki fragmenti kostiju. Pojedini naučnici priključuju i bezubog *Nyctosaurusa* toj grupi. Zajedno sa ornitokajridima, koji su imali zube i najvjerovatnije također jedrili iznad mora i hranili se ribom, te sa *Istiodactylusom*, koji se možda hranio strvinama, pteranodontidi čine natporodicu Ornithocheiroidea, jednu od četiri velike evolutivne linije kratkorepih pterosaura.

Vrste
-----

* *Pteranodon longiceps*
* *Pteranodon ingens*

Literatura
----------

* David M. Unwin: *The Pterosaurs: From Deep Time.* PI Press, New York, 2006, ISBN 0-13-146308-X
* Peter Wellnhofer: *The illustrated encyclopedia of pterosaurs*. New York : Crescent Books, 1991. ISBN 0-517-03701-7
* Peter Wellnhofer: *Flugsaurier.* A. Ziemsen Verlag, Wittenberg, 1980, ISSN 0138-1423

Izvori
------

1. ↑  Bennett, S.C. (1992): *Sexual dimorphism of Pteranodon and other pterosaurs, with comments on cranial crests.* Journal of Vertebrate Paleontology, 12(4): Seite 422-434.

Vanjske poveznice
-----------------

****Pteranodon**** na Wikimedijinoj ostavi

* *Pteranodon* – fotografski atlas – Oceans of Kansas Paleontology
* Dokumentirano otkriće mladog mužjaka vrste *Pteranodon sternbergi* (Oceans of Kansas Paleontology)